དབུ་མ་རང་རྒྱུད་པས་རང་གི་མཚན་ཉིད་ཀྱིས་གྲུབ་པ་སོགས་གསུམ་ཐ་སྙད་དུ་གྲུབ་པར་བཞེད་ཀྱང་།བདེན་པར་གྲུབ་པ་སོགས་ལྔ་ནི་ཐ་སྙད་དུ་ཡང་མི་བཞེད་དོ།།རང་རྒྱུད་པ་མན་ཆད་ཀྱིས་ཕྱི་རོལ་པ་འདོད་པ་ལྟར་གྱི་རྟག་གཅིག་རང་དབང་ཅན་གྱི་བདག་ཏུ་འཛིན་པ་གང་ཟག་གི་བདག་འཛིན་རགས་པ་དང་།གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པ་གང་ཟག་གི་བདག་འཛིན་ཕྲ་མོར་འདོད་དོ།།དེ་ཡང་སྔ་མ་དེ་མུ་སྟེགས་ཀྱིས་སྒྲོ་བཏགས་པའི་ཀུན་བཏགས་ཁོ་ན་དང་།ཕྱི་མ་ལ་གནས་མ་བུ་བས་གྲུབ་མཐའི་དབང་གིས་འཛིན་པ་ལྟ་བུའི་རིགས་པ་ལྟར་སྣང་ལ་བརྟེན་ནས།རང་རྐྱ་ཐུབ་པའི་རྫས་ཡོད་དུ་འཐད་སྙམ་དུ་འཛིན་པ་རྣམས་ཀུན་བཏགས་དང་གྲུབ་མཐས་སྒྲོ་བཏགས་པ་ལ་མ་ལྟོས་པར་ངང་ངམ་ཤུགས་ཀྱིས་འབྱུང་བ་ནི་ལྷན་སྐྱེས་ཏེ།འདིའི་ཞེན་ཡུལ་བཀག་པ་ལས་ལྷག་པའི་ཕྲ་བའི་བདག་མེད་བྱེ་མདོ་གཉིས་ཀྱིས་འཇོག་མི་ཤེས་སོ།།